**Unul din liberalii cu state vechi din echipa lui Costel Alexe este acuzat că a hărțuit un proaspăt manager instalat într-o instituție subordonată Consiliului Județean Iași. Consilierul județean PNL Constantin Șerban a fost acuzat de Biatrice Duca, noul manager de la Școala de Arte, de presiuni și intimidare la adresa sa, pentru a o determina să renunțe la funcția nou ocupată. Șerban a fost sancționat și dat afară din postul de învățător, în urmă cu circa trei ani, după lovirea unor elevi de clasa a II-a în școala unde activa. Liberalul a rămas în consiliul de administrație al școlii, dar a fost păstrat și de Costel Alexe în echipa de la Consiliul Județean Iași. ”Primul care mi-a adresat întrebări a fost Constantin Șerban, care înainte de asta a ținut o pledoarie de 10-15 minute în care m-a ”certat” și mi s-a adresat pe un ton dur, spunând-mi că am avut un proiect foarte prost, că habar nu am despre activitatea acestei instituții, că nu am nicio șansă să reușesc, toată atitudinea dumnealui, tonul și limbajul folosit, arătând cu scop clar intimidarea mea”, susține Biatrice Duca, managerul Școlii Populare de Arte ”Titel Popovici” din Iași.**

Noul manager al unei instituții subordonate Consiliului Județean (CJ) Iași a fost instalat în funcție cu scandal. Beatrice Duca, nou manager la Școala Populară de Arte ”Titel Popovici” din Iași, susține că a fost hărțuită de unul din oamenii lui Costel Alexe, președintele Consiliului Județean. Acuzațiile acesteia se îndreaptă împotriva consilierului județean PNL Constantin Șerban, cel care a făcut parte din comisia de susținere a interviului. Biatrice Duca a menționat că Șerban a încercat să îi pună piedici și să o hărțuiască. În plus, femeia susține și că nivelul salarial cu care a fost încadrată e cu mult sub cel cu care era remunerat Vlad Babă, fostul manager al Școlii, cercetat penal pentru abuz în serviciu alături de Costel Alexe, în dosarul angajărilor ilegale de la instituția de cultură.

**Managerul Școlii Populare de Arte: ”Constantin Șerban a vrut să mă intimideze”**

Biatrice Duca a fost singurul candidat care s-a înscris la concursul derulat de CJ Iași pentru postul de manager de la Școala de Arte. Femeia a lucrat anterior la Primăria Iași în cadrul Compartimentului Centenar și este și cântăreață de muzică populară. Biatrice Duca susține, într-o scrisoare adresată unor consilieri județeni, că a fost hărțuită și intimidată de Constantin Șerban. ”**În data de 15 martie 2024, la sediul Consiliului Județean, a avut loc susținerea interviului. Din comisie au făcut parte trei membri. Pe doi dintre aceștia nu îi cunoșteam, iar al treilea era consilierul județean Constantin Șerban. Primul care mi-a adresat întrebări a fost Constantin Șerban, care înainte de asta a ținut o pledoarie de 10-15 minute în care m-a ”certat” și mi s-a adresat pe un ton dur, spunând-mi că am avut un proiect foarte prost, că habar nu am despre activitatea acestei instituții, că nu am nicio șansă să reușesc, toată atitudinea dumnealui, tonul și limbajul folosit, arătând cu scop clar intimidarea mea. La un moment dat, chiar domnul președinte al comisiei a făcut o remarcă aprobatoare la adresa mea, specificând că am rezistat la loviturile încasatoare ale domnului Șerban**”, a menționat noul manager de la Școala Populară de Arte ”Titel Popovici” din Iași.

**Liberalul Constantin Șerban, dat afară din învățământ după ce a abuzat elevii**

Constantin Șerban a fost sancționat și înlăturat de la catedra pe care o ocupa la Școala ”Mihail Codreanu” după ce 7IAȘI a făcut publice mai multe înregistrări de la orele ținute de acesta în fața unor copii de clasa a II-a. Anterior, acelasi cadru didactic a fost acuzat de un părinte că a pălmuit o elevă pe care a și numit-o „butoi”. Totuși, Șerban a fost în continaure membru în Consiliul de Administrație al Școlii, tocmai susținut de filiala controlată de deputatul Alexandru Muraru și de Costel Alexe.

**Proiectul de management al candidatului de la Școala de Arte, trimis pe șest în alt județ**

Femeia a menționat că liberalul Șerban a povestit despre ea în mai multe cercuri și că proiectul ei de management a fost trimis la Suceava, la Centrul Cultural Bucovina, unde managerul de acolo și-a dat cu părerea despre proiectul ei. ”**Am aflat că proiectul meu a fost trimis și domnului manager Sorin Filip de la Centrul Cultural Bucovina, pentru a-și da o părere despre corectitudinea acestuia. Am aflat acest lucru într-o discuție personală cu managerul Sorin Filip, el mi-a spus că a primit proiectul meu de la cineva de la Consiliu**”, a mai spus Biatrice Duca.

**Constantin Șerban: ”Nici vorbă. Ea nu știa anumite lucruri despre instituție”**

În schimb, Constantin Șerban susține că nu a căputat să o hărțuiască, ci doar să îi explice niște lucruri despre activitatea instituției. ”**Acolo au fost oameni care pot să confimre spusele ei, dacă e așa, inclusive doi universitari, din care unul a fost preșeidntele Ciprian Ion, de la Academia de Arte. Eu i-am dat 7 la proiect și la interviu. E o instituție grea și ea nu știa unele lucruri. Interesul nostrum era să avem director acolo, unul care să facă lumină și să aducă strălucirea de altă data a școlii**”, a spus Constantin Șerban, consilier județean PNL Iași.

**Managerul de la Școala de Arte, nemulțumit și de remunerație! Penalul Vlad Babă avea salariu mai mare**

Biatrice Duca susține și că salariul său este cu mult sub cel al lui Vlad Babă, fostul șef al școlii, pus manager de către Costel Alexe, cei doi fiind în prezent trimiși în judecatră pentru că au dispus o serie de angajări ilegale în cadrul instituției. ”**Vineri, 29 martie 2024, purtând discuții cu doamna Maria Halip, șef serviciu Resusre Umane în cadrul CJ Iași, pe marginea încheierii și semnării contractului de management , mi-a fost transmis de către aceasta , un draft de contract, în care, la capitolul IV, se specifică că la salariul de bază corespunzător anului 2022, pentru funcția de manager, grad II, respectiv 6.264 lei/lunar, plus indemnizația de hrană, în cuantum de 347 lei/lună, rezultând un total de 6.611 lei/lună, din care se rețin impozitul și celelalte contribuții. Acest aspect mi-a atras atenția, deoarece ultimul manager venit prin concurs în 2021 a fost salarizat în temeiul art 28, din legea cadru 153/2017. Conform aceleiasși anexe, și ultimul manager interimar a avut un salariu brut de 8.682 lei lunar, plus indemnizația de hrană. Consider că se face o discriminare nejustificată, având în vedere că inclusiv personalul școlii este salarizat în baza aceleiași anexe**”, susține Biatrice Duca, în scrisoarea adresată consilierilor județeni.

Vlad ROTARU